**Гвидо Тартаља**

**ОЦЕНЕ (прилагођено)**

АЦА: (Хода по соби, чита наглас и преслишава се.) Вук Караџић родио се у Тршићу хиљаду седамсто осамдесет седме. (Понавља напамет.) Вук Караџић родио се у Тршићу хиљаду седамсто осамдесет седме. (Чита.) Прво образовање добио је у манастиру Троноши...(Тргне га звонце. Отвара врата.)

ТЕТКА МИЦА: (Улази.) Здраво, Ацо!

АЦА: Добар дан, тетка Мицо.

ТЕТКА МИЦА: Је л' ти мама није код куће?

АЦА: Није. Изашла је у куповину.

ТЕТКА МИЦА: Добро. А како си ти?

АЦА: Хвала на питању, добро сам.

ТЕТКА МИЦА: Јесу ли вам саопштили оцене за прво полугодиште? Знам да пре месец дана ниси добро стајао са српским и математиком. Које оцене имаш сада?

АЦА: Из српског и математике имам четири.  
ТЕТКА МИЦА: О, па лепо. Е онда чекај да те частим. Заслужио си. (Вади новац из новчаника и даје му.) Ево ти, па купи чоколаду.

АЦА: Хвала, тетка Мицо.

ТЕТКА МИЦА: Ништа, ништа. Поздрави маму и тату.

АЦА: Хоћу. И хвала. До виђења.

ТЕТКА МИЦА: До виђења.

АЦА: (Затвара врата за тетка Мицом, узима књигу па опет чита и преслишава се, тргне га звонце. Отвара врата.) А ти си, мама. Здраво!

МАМА: Здраво! (пољуби га.)

АЦА: Малочас је овде била тетка Мица. Поздравила те је и дала ми је ово. (Показује новац.) Да купим чоколаду.


МАМА: А зашто?

АЦА: Да ме части за оцене.

МАМА: Па то си ти њу нешто слагао. Јеси ли јој казао да имаш двојку из српског и двојку из математике?

АЦА: Ја сам то двоје сабрао. Два из српског и два из математике. Толико математике знам ја и поред двојке: да два и два чине четири.

МАМА: (Забринуто.) Црни сине, далеко ћеш ти догурати са твојом математиком.



**ОТКРИВАМО НОВЕ РЕЧИ**:

**наглас** – говорити гласно да се чујеш

**полугодиште** – први део школске године

**частити** – дати некоме нешто на поклон

**слагати** – преварити

**далеко догурати** – отићи, стићи до нечега

**преслишавати се** – проверавати своје знање,

понављати оно што учимо

**УЧИМО НЕШТО НОВО**: Драмски текст се изводи на сцени. Написан је у облику разговора (дијалога). Текст је подељен на улоге. Улоге се обележавају великим словом (АЦА, ТЕТКА МИЦА, МАМА...). У заградама се објашњава шта ко треба да ради док глуми свој део текста. **Запамти!**